Document ID: 32014R1044

PROVEDBENA UREDBA KOMISIJE (EU) br. 1044/2014
оd 3. listopada 2014.
o utvrđivanju gornjih granica proračuna za 2014. primjenjivih na određene programe izravne potpore predviđene Uredbom Vijeća (EZ) br. 73/2009
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 73/2009 od 19. siječnja 2009. o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike i utvrđivanju određenih programa potpore za poljoprivrednike, o izmjeni uredaba (EZ) br. 1290/2005, (EZ) br. 247/2006, (EZ) br. 378/2007 i stavljanju izvan snage Uredbe (EZ) br. 1782/2003 (1), a posebno njezin članak 51. stavak 2. prvi podstavak, članak 69. stavak 3. prvi podstavak, članak 72.b stavak 2., članak 123. stavak 1. prvi podstavak, članak 125.b stavak 2., članak 131. stavak 4. prvi podstavak i članak 142. točku (c),
budući da:
(1)
Za države članice koje u 2014. provode program jedinstvenih plaćanja predviđen glavom III. Uredbe (EZ) br. 73/2009 trebaju se za 2014. utvrditi gornje granice proračuna za svako plaćanje iz članaka 52. i 53. te Uredbe.
(2)
Za države članice koje se u 2014. koriste mogućnostima predviđenima člankom 69. stavkom 1. ili člankom 131. stavkom 1. Uredbe (EZ) br. 73/2009 trebaju se za 2014. utvrditi gornje granice proračuna posebne potpore iz poglavlja 5. glave III. Uredbe (EZ) br. 73/2009.
(3)
Za države članice koje se u 2014. koriste mogućnostima predviđenima člankom 72.a ili 125.a Uredbe (EZ) br. 73/2009 trebaju se za 2014. utvrditi gornje granice proračuna za preraspodjele plaćanja iz glave III. poglavlja 5.a i glave V. poglavlja 2.a Uredbe (EZ) br. 73/2009.
(4)
Člankom 69. stavkom 4. Uredbe (EZ) br. 73/2009 ograničavaju se sredstva koja se 2014. mogu upotrijebiti za povezanu mjeru predviđenu člankom 68. stavkom 1. točkom (a) podtočkama i. do iv. i člankom 68. stavkom 1. točkama (b) i (e) do 6,5 % nacionalne gornje granice iz članka 40. te Uredbe. Komisija bi radi jasnoće trebala objaviti gornje granice koje proizlaze iz iznosa koje su prijavile države članice za dotične mjere.
(5)
U skladu s člankom 69. stavkom 6. točkom (a) Uredbe (EZ) br. 73/2009, iznosi izračunani u skladu s člankom 69. stavkom 7. te Uredbe utvrđeni su u Prilogu III. Uredbi Komisije (EZ) br. 1120/2009 (2). Komisija bi radi jasnoće trebala objaviti iznose koje su prijavile države članice i koje namjeravaju iskoristiti u 2014. u skladu s člankom 69. stavkom 6. točkom (a) Uredbe (EZ) br. 73/2009.
(6)
Radi jasnoće trebalo bi objaviti gornje granice proračuna programa jedinstvenih plaćanja za 2014. koje proizlaze iz odbitka gornjih granica utvrđenih za plaćanja iz članaka 52., 53., 68. i 72.a Uredbe (EZ) br. 73/2009 od gornjih granica prikazanih u Prilogu VIII. toj Uredbi. Iznos koji se odbija od gornjih granica prikazanih u navedenom Prilogu kako bi se financirala posebna potpora predviđena člankom 68. Uredbe (EZ) br. 73/2009 odgovara razlici između cjelokupnog iznosa posebne potpore koji su prijavile države članice i iznosa koji su prijavljeni kako bi se financirala posebna potpora u skladu s člankom 69. stavkom 6. točkom (a) te Uredbe. Kada država članica koja provodi program jedinstvenih plaćanja odluči odobriti potporu iz članka 68. stavka 1. točke (c) Uredbe (EZ) br. 73/2009, iznos koji je prijavljen Komisiji treba se uključiti u gornje granice programa jedinstvenih plaćanja jer se ta potpora javlja u obliku povećanja u jediničnim vrijednostima i/ili broju prava na plaćanje poljoprivrednika.
(7)
Za države članice koje u 2014. provode program jedinstvenih plaćanja po površini iz poglavlja 2. glave V. Uredbe (EZ) br. 73/2009 trebaju se utvrditi godišnje financijske omotnice u skladu s člankom 123. stavkom 1. te Uredbe.
(8)
Radi jasnoće trebalo bi objaviti najveći iznos sredstava dostupan državama članicama koje provode program jedinstvenih plaćanja po površini za dodjelu zasebnih plaćanja za šećer u 2014. u skladu s člankom 126. Uredbe (EZ) br. 73/2009, utvrđen na temelju njihove prijave.
(9)
Radi jasnoće trebalo bi objaviti najveći iznos sredstava dostupan državama članicama koje primjenjuju program jedinstvenih plaćanja po površini za dodjelu zasebnih plaćanja za voće i povrće u 2014. u skladu s člankom 127. Uredbe (EZ) br. 73/2009, utvrđen na temelju njihove prijave.
(10)
Radi jasnoće trebalo bi objaviti najveći iznos sredstava dostupan državama članicama koje primjenjuju program jedinstvenih plaćanja po površini za dodjelu zasebnih plaćanja za jagodičasto voće u 2014. u skladu s člankom 129. Uredbe (EZ) br. 73/2009, utvrđen na temelju njihove prijave.
(11)
Mjere predviđene ovom Uredbom u skladu su s mišljenjem Odbora za upravljanje izravnim plaćanjima,
DONIJELA JE OVU UREDBU:
Članak 1.
1. Gornje granice proračuna za 2014. iz članka 51. stavka 2. Uredbe (EZ) br. 73/2009 utvrđene su u odjeljku I. Priloga ovoj Uredbi.
2. Gornje granice proračuna za 2014. iz članka 69. stavka 3. i članka 131. stavka 4. Uredbe (EZ) br. 73/2009 utvrđene su u odjeljku II. Priloga ovoj Uredbi.
3. Gornje granice proračuna za 2014. za potporu predviđenu člankom 68. stavkom 1. točkom (a) podtočkama i. do iv. i člankom 68. stavkom 1. točkama (b) i (e) Uredbe (EZ) br. 73/2009. utvrđene su u odjeljku III. Priloga ovoj Uredbi.
4. Iznosi kojima se mogu koristiti države članice u skladu s člankom 69. stavkom 6. točkom (a) Uredbe (EZ) br. 73/2009 za financiranje posebne potpore predviđene člankom 68. stavkom 1. te Uredbe utvrđeni su u Odjeljku IV. Priloga ovoj Uredbi.
5. Gornje granice proračuna za 2014. iz članka 72.b i 125.b Uredbe (EZ) br. 73/2009 utvrđene su u odjeljku V. Priloga ovoj Uredbi.
6. Gornje granice proračuna za 2014. za program jedinstvenih plaćanja iz glave III. Uredbe (EZ) br. 73/2009 utvrđene su u odjeljku VI. Priloga ovoj Uredbi.
7. Godišnje financijske omotnice za 2014. iz članka 123. stavka 1. Uredbe (EZ) br. 73/2009 utvrđene su u odjeljku VII. Priloga ovoj Uredbi.
8. Najveći iznosi financiranja dostupni Češkoj, Mađarskoj, Litvi, Poljskoj, Rumunjskoj i Slovačkoj za dodjelu zasebnog plaćanja za šećer u 2014. iz članka 126. Uredbe (EZ) br. 73/2009 utvrđeni su u odjeljku VIII. Priloga ovoj Uredbi.
9. Najveći iznosi financiranja dostupni Češkoj, Mađarskoj, Poljskoj i Slovačkoj za dodjelu zasebnog plaćanja za voće i povrće u 2014. iz članka 127. Uredbe (EZ) br. 73/2009 utvrđeni su u odjeljku IX. Priloga ovoj Uredbi.
10. Najveći iznosi financiranja dostupni Bugarskoj, Mađarskoj i Poljskoj za dodjelu zasebnih plaćanja za jagodičasto voće u 2014. iz članka 129. Uredbe (EZ) br. 73/2009 utvrđeni su u odjeljku X. Priloga ovoj Uredbi.
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 3. listopada 2014.

Labels: 2
18
6